
E L Ő T E R J E S Z T É S

Sülysáp Város Önkormányzata Képviselő-testületének

2015. szeptember 24-én tartandó munkaterv szerinti ülésére

2. napirendhez

Tárgy: Sülysáp I. számú háziorvosi praxis betöltése 
Tisztelt Képviselő-testület!

Sülysáp Város Önkormányzatának Képviselő-testülete pályázatot írt ki a megüresedett I. számú háziorvosi praxis betöltésére. Az első körben meghirdetett határidőre egy pályázat sem érkezett, ezért ismételten meg kellett hirdetni a praxist, már több pályázat is érkezett. 
A pályázati feltételek a következők voltak: 

· büntetlen előélet,

· cselekvőképesség,

· magyar nyelv ismerete,

· szakirányú egyetemi végzettség,

· az önálló orvosi tevékenységről szóló 2000. évi II. törvényben, az e törvény végrehajtásáról szóló 313/2011. (XII. 23.) Korm. rendeletben, valamint a háziorvosi, a házi gyermekorvosi és a fogorvosi tevékenységről szóló 4/2000. (II. 25.) EüM rendeletben előírt feltételek megléte.
A pályázat részeként a következő iratokat és igazolásokat kellett benyújtani: 

· részletes, a pályázó személyes és szakmai életútját bemutató, fényképes önéletrajz,

· a praxissal kapcsolatos szakmai elképzelések, tervek felvázolása,

· a praxis betöltési módjának (jogviszony) megjelölése, vállalkozási jogviszony esetén a fenntartási, finanszírozási elképzelések bemutatása,

· iskolai végzettséget, szakirányú képzettséget tanúsító okiratok másolata,

· működési nyilvántartási lap másolata,

· egészségügyi alkalmasságot igazoló okirat másolata,

· pályázó nyilatkozata büntetlen előéletről (szerződéskötéshez 3 hónapnál nem régebbi erkölcsi bizonyítvány szükséges),

· pályázó hozzájáruló nyilatkozata, hogy a pályázati eljárásban résztvevő személyek a pályázati anyagot megismerhessék, abba betekinthessenek,

· pályázó nyilatkozata, hogy a pályázat elbírálását zárt ülésen kéri, vagy hozzájárul annak nyilvános tárgyalásához.
Az önálló orvosi tevékenységről szóló 2000. évi II. törvény (Öotv.) 2/A. § (2) bekezdése szerint az önkormányzat - a praxisjog engedélyezésére jogosult egészségügyi államigazgatási szerv véleményének kikérését követően - a praxisjogot megszerezni kívánó orvossal - a praxisjog megszerzése esetén - az adott körzetben feladat-ellátási szerződést kíván kötni, erről a felek előszerződést kötnek.
A 2/B. § szerint a praxisjoggal rendelkező háziorvos és az adott praxisjoggal érintett települési önkormányzat közötti feladat-ellátási szerződés (a továbbiakban: feladat-ellátási szerződés) kötelezően tartalmazza legalább az alábbi tartalmi elemeket:

a) a felek megnevezése, a személyes ellátásra kötelezett orvos megnevezésével,

b) a praxisjoggal érintett körzet meghatározása,

c) a felek kötelezettségeinek meghatározása, ideértve a települési önkormányzatnak a fenntartáshoz történő hozzájárulására vonatkozó szabályokat,

d) a rendelési idő meghatározása, azzal, hogy az adott településen működő, praxisjoggal rendelkező háziorvosok kötelesek rendelési idejüket összehangoltan kialakítani,

e) az ügyeletben történő részvételre vonatkozó rendelkezések,

f) a helyettesítésre vonatkozó rendelkezések,

g) az ellátás nyújtásában részt vevő egészségügyi szakdolgozókra vonatkozó rendelkezések,

h) a szerződés időtartama,

i) a felmondásra vonatkozó rendelkezések,

j) a kártérítésre, kártalanításra vonatkozó rendelkezések.

A c) pont szerinti fenntartási kötelezettség körében a települési önkormányzat köteles gondoskodni

a) az egészségügyért felelős miniszter rendeletében meghatározott rendelő (a továbbiakban: rendelő) praxisjoggal rendelkező háziorvos részére történő térítésmentes használatba adásáról,

b) - amennyiben a rendelő nem a háziorvos vagy a háziorvosi szolgáltató tulajdonában van - a rendelő külső homlokzati részei karbantartásáról, felújításáról, valamint a falakban elhelyezkedő vezetékek és a központi fűtésrendszer teljes vagy részleges cseréjével járó munkák elvégzéséről.

A feladat-ellátási szerződés legrövidebb időtartama 5 év, a szerződést a feladatot ellátó háziorvosi szolgáltató is megkötheti. A praxis közalkalmazotti jogviszonyban is betölthető.
A pályázók meghallgatására a képviselő-testület ülésén kerül sor. A pályázók nem kérték zárt tárgyalás tartását, azonban a személyes adatok védelme érdekében kérem a pályázati anyagok zártan történő kezelését.

A döntés meghozatalának feltételei, rendje a következő:

· A döntéshez minősített szótöbbség, vagyis a megválasztott képviselők többségének (5 fő) egybehangzó szavazata szükséges. [SZMSZ 29. § (5) b)]

· A döntés titkos szavazással kell meghozni. Ehhez előzetesen egy 3 fős Szavazatszámláló Bizottságot egyszerű szótöbbséggel történő megválasztása szükséges. A Szavazatszámláló Bizottság feladata a szavazólapok elkészítése, a titkosság feltételeinek biztosítása, a leadott szavazatok összeszámlálása és az eredmény kihirdetése. [SZMSZ 31. §]

Kérem a pályázati anyagok szíves áttanulmányozását, megvitatását és döntésük meghozatalát. 
…/2015. (IX. 24.) ÖKT határozati javaslat

Sülysáp Város Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 13. § (1) 4. pontja, valamint az önálló orvosi tevékenységről szóló 2000. évi II. törvény 2/A. § (2) bekezdése alapján 

1./ a Sülysáp I. számú háziorvosi praxis (azonosítója: 130091284) működtetésére …. lakossal kíván feladat-ellátási szerződést kötni,
2./ felkéri és felhatalmazza a polgármestert a szükséges intézkedések megtételére, az előszerződés és a feladat-ellátási szerződés aláírására.

Határidő: azonnal
Felelős: polgármester 
Sülysáp, 2015. szeptember 17.

Horinka László s.k.

